CELEX: 32010R0094
Language: hu
Date: 2010-02-03 00:00:00
Title: A Bizottság 94/2010/EU rendelete ( 2010. február 3. ) a kvótán felül előállított cukor kivitelére a 2009/2010. gazdasági évre alkalmazandó újabb mennyiségi határ megállapításáról

4.2.2010   
            
            
               HU
            
            
               Az Európai Unió Hivatalos Lapja
            
            
               L 32/2
            
         A BIZOTTSÁG 94/2010/EU RENDELETE
   (2010. február 3.)
   a kvótán felül előállított cukor kivitelére a 2009/2010. gazdasági évre alkalmazandó újabb mennyiségi határ megállapításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1), és különösen annak 61. cikke első bekezdésének d) pontjára, összefüggésben 4. cikkével,
   mivel:
   
               (1)
            
            
               Az 1234/2007/EK rendelet 61. cikke első bekezdésének d) pontja értelmében azt a cukor- vagy izoglükóz-mennyiséget, amelyet a rendelet 56. cikkében említett kvótán felül állítottak elő, csak a Bizottság által – a nemzetközi megállapodásokból származó kötelezettségvállalások tiszteletben tartásával – megállapítandó mennyiségi korlátozáson belül lehet exportálni.
            
         
               (2)
            
            
               A 951/2006/EK bizottsági rendelet (2) megállapítja a kvótán felüli kivitelre vonatkozó részletes végrehajtási szabályokat, különösen a kiviteli engedélyek kiadása tekintetében. A mennyiségi korlátozást azonban az exportpiacok kínálta lehetőségek ismeretében gazdasági évenként kell megállapítani.
            
         
               (3)
            
            
               A 274/2009/EK bizottsági rendelet (3) a 2009/2010 gazdasági év tekintetében 1 350 000 tonnában állapította meg a kvótán felül előállított cukorból exportálható mennyiséget. Az 1106/2009/EK bizottsági rendelet (4) ezért a kvótán kívüli cukorra vonatkozó kiviteli engedélyek kibocsátásakor alkalmazandó százalékos elfogadási arányt állapított meg. Az 1 350 000 tonnás korlátozás megállapításakor a gazdasági feltételek miatt nem lehetett kizárni annak lehetőségét, hogy a kvótán felüli cukor exportja támogatható lesz, mivel elképzelhető volt, hogy az uniós cukor átlagos előállítási költsége meghaladja a kvótán felüli cukor kiviteli árát. E körülmények között nem lehetett a kivitelre szánt kvótán felüli cukormennyiségeket az Európai Unió említett nemzetközi kötelezettségvállalásaiból adódó szint fölött rögzíteni.
            
         
               (4)
            
            
               A cukorágazatban 2009 eleje óta jelentősen megváltoztak az általános gazdasági feltételek. 2010. január elején a fehér cukor világpiaci ára majdnem megkétszereződött, és a londoni árutőzsdén mintegy 500 EUR/tonna árfolyamot ért el. Az Európai Unióban ugyanakkor a cukorpiaci árak az intézményes referenciaárhoz igazodtak.
            
         
               (5)
            
            
               A jelenlegi gazdasági feltételek mellett az Unióban a cukorrépa átlagos előállítási költsége a kvótán felüli cukorrépa eladási ára alatt maradt. A kvótán kívüli cukor világpiaci eladási ára meghaladja az uniós cukortermelés átlagos költségszintjét. Ezért e feltételek fennállásáig a kvótán kívüli cukor kivitele nem tekinthető támogathatónak. Ennélfogva sor kerülhet az Európai Unió exporttámogatási kötelezettségeit meghaladó kivitelre az Európai Unió Kereskedelmi Világszervezeten belüli tagságából adódó kötelezettségek megsértése nélkül.
            
         
               (6)
            
            
               A legfrissebb adatok alapján bizonyos, hogy a 2009. évi rendkívül kedvező időjárási feltételek következtében nagy mennyiségű kvótán felüli cukrot fognak előállítani az Európai Unióban. A jelenlegi becslések szerint megközelítőleg 4 100 000 tonna cukorról van szó. E cukor minden értékesítési lehetőségét figyelembe véve – különösen a vegyipar ipari cukor iránti igényét – a kivitelre rendelkezésre álló cukor mennyiségét még így is legalább 500 000 tonnára becsülik.
            
         
               (7)
            
            
               Tekintettel a 2009/2010 gazdasági évben az előrejelzések szerint keletkező uniós többletre, valamint a jelenleg rendkívül nagyfokú ellátási nehézségek miatt kialakult nagyon magas világpiaci árakra, kívánatosabb a fennmaradt uniós feleslegeket exportálni, és nem átvinni a következő gazdasági évre. A 2009/2010. gazdasági évre alkalmazandó újabb mennyiségi határ megállapítása révén az uniós cukor-előállítók és cukorrépa-termelők kihasználhatnák a jelenlegi kedvező kiviteli lehetőségeket. Ezért újabb mennyiségi korlátot kell megállapítani.
            
         
               (8)
            
            
               A becslések szerint a cukor világpiaci ára 2010 második felétől visszaeshet. Annak érdekében, hogy a kvótán felüli cukor további kivitele ne ütközzön az uniós támogatási kötelezettségekkel, helyénvaló a kiviteli engedélyek iránti kérelmek benyújtási határidejét 2010. június 30-ig, a kiviteli engedélyek érvényességét pedig egy hónapra korlátozni.
            
         
               (9)
            
            
               A versenyképesség szempontjából jelenleg különösen előnyös helyzetben van az egyes közeli rendeltetési helyekre, illetve az uniós termékek behozatalát preferenciális elbánásban részesítő harmadik országokba irányuló uniós cukorkivitel. A szabálytalanságok elleni fellépésre irányuló kölcsönös segítségnyújtás megfelelő eszközeinek hiányában, valamint a kvótán felüli cukormennyiség Unióba történő újrabehozatalával vagy újrabevezetésével kapcsolatos csalás kockázatának csökkentése és mindennemű visszaélés megelőzése érdekében egyes közeli rendeltetési helyeket ki kell zárni a jogosult rendeltetési célállomások közül.
            
         
               (10)
            
            
               A mezőgazdasági piacok közös szervezésével foglalkozó irányítóbizottság nem nyilvánított véleményt az elnöke által kitűzött határidőn belül,
            
         ELFOGADTA EZT A RENDELETET:
   1. cikk
   A kvótán felüli cukor kivitelére vonatkozó újabb mennyiségi határ megállapítása
   (1)   A 274/2009/EK és az 1106/2009/EK rendelet sérelme nélkül a 2009/2010 gazdasági évben sor kerülhet a 1701 99 KN-kód alá tartozó további 500 000 tonna kvótán felüli cukor visszatérítés nélküli kivitelére.
   (2)   Az (1) bekezdésben meghatározott mennyiségi korlátozáson belül valamennyi rendeltetési helyre szabad exportálni, kivéve az alábbiakat:
   
               a)
            
            
               harmadik országok: Andorra, Liechtenstein, az Apostoli Szentszék (Vatikánváros Állam), San Marino, Horvátország, Bosznia és Hercegovina, Szerbia (5), Montenegró, Albánia, valamint Macedónia Volt Jugoszláv Köztársaság;
            
         
               b)
            
            
               a tagállamok uniós vámterületen kívül eső területei: a Feröer szigetek, Grönland, Helgoland, Ceuta, Melilla, Livigno és Campione d’Italia települések, valamint a Ciprusi Köztársaság azon területei, amelyek fölött a Ciprusi Köztársaság kormánya nem gyakorol tényleges ellenőrzést;
            
         
               c)
            
            
               olyan európai területek, amelyek külkapcsolataiért valamely tagállam felel, de nem tartoznak az Unió vámterületéhez: Gibraltár.
            
         2. cikk
   A kiviteli engedélyek érvényessége
   A 951/2006/EK rendelet 5. cikkétől eltérve az 1. cikk (1) bekezdésében meghatározott újabb mennyiségi határ tekintetében kiállított kiviteli engedélyek 30 napig érvényesek.
   3. cikk
   A kiviteli engedélyek kiállításának felfüggesztése
   A 951/2006/EK rendelet 7e. és 9. cikke alkalmazandó.
   4. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a rendelet 2010. június 30-án hatályát veszti.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2010. február 3-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 299., 2007.11.16., 1. o.
   
      (2)  HL L 178., 2006.7.1., 24. o.
   
      (3)  HL L 91., 2009.4.3., 16. o.
   
      (4)  HL L 304., 2009.11.19., 3. o.
   
      (5)  Beleértve Koszovót, az ENSZ Biztonsági Tanácsának 1999. június 10-i 1244. határozatában foglalt meghatározás szerint.